pythainlp/thaigov-v2-corpus-22032023 huggingface dataset:
วันอาทิตย์ที่ 18 ธันวาคม 2565
18/12/2565
"ทิพานัน" ชวนผู้ขับขี่รถยนต์-จักรยานยนต์ตรวจเช็กสภาพรถฟรี 20 รายการ ได้แล้ววันนี้ถึงวันที่ 31 ธันวาคม ก่อนเดินทางเที่ยวปีใหม่
"ทิพานัน" ชวนผู้ขับขี่รถยนต์-จักรยานยนต์ตรวจเช็กสภาพรถฟรี 20 รายการ ได้แล้ววันนี้ถึงวันที่ 31 ธันวาคม ก่อนเดินทางเที่ยวปีใหม่
น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรี มีความห่วงใยพี่น้องประชาชนเดินทางท่องเที่ยวพักผ่อนในช่วงไฮซีซั่นและเทศกาลวันหยุดยาวปีใหม่ ได้เน้นย้ำให้ทุกหน่วยงานบูรณาการดูและความปลอดภัยบนท้องถนน เพื่อลดอุบัติเหตุที่อาจนำมาซึ่งความสูญเสียของชีวิตและทรัพย์สิน ทั้งนี้กรมการขนส่งทางบกได้ร่วมกับภาคีเครือข่ายทั้งภาครัฐและเอกชนจัดกิจกรรม “ตรวจรถฟรี ขับขี่ปลอดภัย” เพื่อให้บริการตรวจสภาพความพร้อมของรถยนต์และรถจักรยานยนต์เบื้องต้นก่อนเดินทาง กว่า 20 รายการ โดยไม่คิดค่าบริการ เช่น การตรวจระบบเบรก สภาพยาง การทำงานของเครื่องยนต์ ระดับน้ำมันเครื่องและความสกปรกของน้ำมันเครื่อง หม้อน้ำและรอยรั่ว ไส้กรองอากาศ การทำงานของไฟส่องสว่างและไฟสัญญาณต่างๆ เป็นต้น โดยจะได้รับการดูแลจากช่างผู้ชำนาญงาน ซึ่งบางหน่วยงานมีบริการตรวจเช็กลูกหมากปีกนก ลูกปืนล้อ ตรวจถังน้ำมันเชื้อเพลิง รวมถึงท่อและข้อต่อน้ำมันเชื้อเพลิงให้เพิ่มเติม นอกจากนี้ยังให้ส่วนลดค่าอะไหล่บางรายการอีกด้วย
รองโฆษกประจำสำนักนายกรัฐมนตรี กล่าวว่า โดยเป็นความร่วมมือจากภาคีเครือข่าย ได้แก่ สมาคมผู้ประกอบการรถจักรยานยนต์ไทย, สมาคมการค้าไทย-ยุโรป, สมาคมตรวจสภาพรถเอกชนไทย, สมาคมอุตสาหกรรมยานยนต์ไทย, สถาบันยานยนต์, บริษัท โตโยต้า มอเตอร์ ประเทศไทย จำกัด, บริษัท ฮอนด้า ออโตโมบิล (ประเทศไทย) จำกัด, บริษัท นิสสัน มอเตอร์ (ประเทศไทย) จำกัด, บริษัท ตรีเพชรอีซูซุเซลส์ จำกัด, บริษัท มิตซูบิชิ มอเตอร์ส (ประเทศไทย) จำกัด, บริษัท ฮุนได มอเตอร์ (ไทยแลนด์) จำกัด, บริษัท เอสเอไอซี มอเตอร์ - ซีพี จำกัด, บริษัท เอ็มจี เซลส์ (ประเทศไทย) จำกัด, บริษัท ไทยฮอนด้า แมนูแฟคเจอริ่ง จำกัด, บริษัท ไทยยามาฮ่ามอเตอร์ จำกัด, บริษัท คาวาซากิ มอเตอร์ เอ็นเตอร์ไพรส์ (ประเทศไทย) จำกัด, บริษัท ซูซูกิโมโตเซลส์คอร์ปอเรชั่น (ประเทศไทย) จำกัด, บริษัท กลางคุ้มครองผู้ประสบภัยจากรถ จำกัด, บริษัท วิริยะประกันภัย จำกัด (มหาชน), บริษัท บางจาก คอร์ปอเรชั่น จำกัด (มหาชน), บริษัท บี - ควิก จำกัด, บริษัท ฟอร์ซเวย์ (ประเทศไทย) จำกัด (ศูนย์บริการ AUTO QUIKS), บริษัท ทีซี ซูบารุ (ประเทศไทย) จำกัด, บริษัท คาร์เวิลด์ คลับ จำกัด, บริษัท มาสด้า เซลส์ (ประเทศไทย) จำกัด, บริษัท ซูซูกิ มอเตอร์ (ประเทศไทย) และบริษัท เชลล์แห่งประเทศไทย จำกัด
น.ส.ทิพานัน กล่าวว่า นับเป็นบริการดีๆจากภาครัฐและเอกชน ร่วมมือกันเพื่อให้พี่น้องประชาชนได้เข้าถึงการดูแลสภาพรถที่ถูกใช้เป็นยานพาหนะในการเดินทาง ให้มีสภาพสมบูรณ์พร้อมไม่ว่าจะเดินทางในระยะใกล้หรือไกล เพื่อที่พี่น้องประชาชนจะสามารถเดินทางได้อย่างราบรื่น จึงขอเชิญชวนผู้ขับขี่รถยนต์และรถจักรยานยนต์ นำรถเข้ารับบริการที่ศูนย์บริการของภาคีเครือข่ายภาครัฐและเอกชนทั่วประเทศ ที่มีป้ายประชาสัมพันธ์ “ตรวจรถฟรี ขับขี่ปลอดภัย” ได้แล้วตั้งแต่วันนี้ จนถึงวันที่ 31 ธันวาคม 2565 โดยสามารถติดตามรายละเอียดได้ที่เว็บไซต์ https://www.dlt.go.th/th/ หรือโทร. 0-2271-8888
“ที่สำคัญ พล.อ.ประยุทธ์ มุ่งมั่นพัฒนาโครงสร้างพื้นฐานด้านคมนาคม ขนส่งและโลจิสติกส์ เพื่อเพิ่มขีดความสามารถในการแข่งขัน การกระจายสินค้าและกระจายรายได้สู่ทุกภูมิภาค เพื่อพัฒนาเศรษฐกิจไทยให้เติบโตอย่างเข้มแข็ง ควบคู่ไปกับความเชื่อมั่นในการเดินทางที่มีประสิทธิภาพและความปลอดภัยของพี่น้องประชาชน”น.ส.ทิพานัน กล่าว
วันจันทร์ที่ 19 ธันวาคม 2565
19/12/2565
นายกฯ และภริยา เตรียมเป็นประธานพิธีเจริญพระพุทธมนต์และเจริญจิตตภาวนา เพื่อถวายพระพรชัยมงคลแด่สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชรฯ
นายกฯ และภริยา เตรียมเป็นประธานพิธีเจริญพระพุทธมนต์และเจริญจิตตภาวนา เพื่อถวายพระพรชัยมงคลแด่สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ที่ทำเนียบรัฐบาล 20 ธ.ค.นี้
วันที่ 19 ธันวาคม 2565 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และนางนราพร จันทร์โอชา ภริยา จะเป็นประธานในพิธีเจริญพระพุทธมนต์และเจริญจิตตภาวนา เพื่อถวายพระพรชัยมงคลแด่สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ในวันอังคารที่ 20 ธันวาคม 2565 เวลา 07.30 น. ณ ตึกภักดีบดินทร์ ทำเนียบรัฐบาล โดยมีคณะรัฐมนตรีและคู่สมรส เข้าร่วมพิธี
วันจันทร์ที่ 19 ธันวาคม 2565
19/12/2565
นายกฯ ติดตามสถานการณ์เรือหลวงสุโขทัยน้ำทะลักเข้าเรือกลางอ่าวไทย สั่งการกองทัพเรือ เร่งช่วยเหลือกำลังพลทุกคนให้ปลอดภัย
นายกฯ ติดตามสถานการณ์เรือหลวงสุโขทัยน้ำทะลักเข้าเรือกลางอ่าวไทย สั่งการกองทัพเรือ เร่งช่วยเหลือกำลังพลทุกคนให้ปลอดภัย
วันที่ 19 ธันวาคม 2565 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามกรณีเหตุการณ์เรือหลวง (ร.ล.) สุโขทัย ประสบเหตุการณ์พายุคลื่นลมแรงกลางทะเลอ่าวไทย บริเวณพื้นที่ อ.บางสะพาน จ.ประจวบคีรีขันธ์ เมื่อช่วงค่ำวันที่ 18 ธันวาคม 2565 โดยนายกรัฐมนตรีมีความห่วงใย สั่งการให้กองทัพเรือส่งเจ้าหน้าที่เร่งเข้าช่วยเหลือกำลังพลของ ร.ล.สุโขทัยทุกคนให้กลับขึ้นฝั่งอย่างปลอดภัย
นายอนุชาฯ กล่าวว่า กรณีดังกล่าว พลเรือเอก อะดุง พันธุ์เอี่ยม ผู้บัญชาการกองเรือยุทธการ กองทัพเรือ ยืนยันว่า ร.ล.สุโขทัย ไม่ได้อับปาง แต่เกิดการเอียงเนื่องจากกระแสคลื่นลมแรง ทำให้น้ำทะเลทะลักเข้าไปในตัวเรือ จนทำให้เรือเอียง ขณะอยู่ห่างจากฝั่ง อ.บางสะพาน จ.ประจวบคีรีขันธ์ ประมาณ 20 ไมล์ทะเล โดยกองทัพเรือได้ส่ง ร.ล.กระบุรี ออกเดินทางไปช่วยเหลือ เพื่อลำเลียงกำลังพลที่ประจำการบนเรือประมาณ 110 นาย ออกมาก่อน ซึ่ง ร.ล.กระบุรี ได้ออกเดินทางจากบางสะพานถึงที่หมายพร้อมกับเครื่องสูบน้ำเคลื่อนที่ ขณะเดียวกัน ร.ล.ภูมิพล และ ร.ล.อ่างทอง ตามเข้าไปสมทบช่วยเหลือ นอกจากนี้ เฮลิคอปเตอร์ซีฮอว์กได้นำเครื่องมือและอุปกรณ์ค้นหาบินไปสำรวจพิกัด เพื่อประสานการช่วยเหลือกำลังพล ซึ่งกำลังพลของเรือมีเสื้อชูชีพหมดคน ทั้งนี้ กองทัพเรือมีคำสั่งให้สละเรือแล้ว
“นายกรัฐมนตรีห่วงใยกำลังพล ร.ล.สุโขทัย กำชับให้กองทัพเรือเร่งช่วยเหลือกำลังพลทุกคนให้กลับขึ้นฝั่งอย่างปลอดภัย ซึ่งกองทัพเรือจะได้ชี้แจงความคืบหน้าต่อไป นอกจากนี้ ประกาศกรมอุตุนิยมวิทยา (18 ธ.ค.65 เวลา 17.00 น.) ระบุว่า ช่วงวันที่ 18-19 ธ.ค.65 จังหวัดที่คาดว่าจะมีฝนตกหนักถึงหนักมากบางแห่ง ภาคใต้ ได้แก่ จังหวัดสุราษฎร์ธานี นครศรีธรรมราช พัทลุง สงขลา ปัตตานี ยะลา นราธิวาส กระบี่ ตรัง และสตูล คลื่นลมบริเวณอ่าวไทยและอันดามันมีกำลังแรง โดยห่างฝั่งมีคลื่นสูง 2-4 เมตร บริเวณที่มีฝนฟ้าคะนองมีคลื่นสูงมากกว่า 4 เมตร ขอให้ประชาชนบริเวณชายฝั่งภาคใต้ฝั่งตะวันออกระวังอันตรายจากคลื่นที่ซัดเข้าหาฝั่งไว้ด้วย ชาวเรือบริเวณอ่าวไทยและทะเลอันดามันเดินเรือด้วยความระมัดระวัง และเรือเล็กควรงดออกจากฝั่ง จนถึงวันที่ 20 ธ.ค.65 จึงขอให้ประชาชนติดตามประกาศจากกรมอุตุนิยมวิทยาอย่างใกล้ชิด” นายอนุชาฯ กล่าว
วันจันทร์ที่ 19 ธันวาคม 2565
กรมเจ้าท่า เตรียมพร้อมกำลังพล และยานพาหนะช่วยเหลือประชาชน พร้อมออกประกาศให้ระมัดระวังในการเดินเรือ
...
กรมเจ้าท่า เตรียมพร้อมกำลังพล และยานพาหนะช่วยเหลือประชาชน พร้อมออกประกาศให้ระมัดระวังในการเดินเรือ
ตามประกาศกรมอุตุนิยมวิทยา ฉบับที่ 1 (346/2565) ลงวันที่ 15 ธันวาคม 2565เรื่อง อากาศหนาวเย็นบริเวณประเทศไทยตอนบน และคลื่นลมแรงบริเวณอ่าวไทย (มีผลระทบตั้งแต่วันที่ 17 - 20 ธันวาคม 2565) มรสุมตะวันออกเฉียงเหนือที่พัดปกคลุมอ่าวไทยและภาคใต้จะมีกำลังแรงขึ้น ทำให้ภาคใต้ตอนล่างมีฝนตกหนักถึงหนักมากบางพื้นที่คลื่นลมบริเวณอ่าวไทยและทะเลอันดามันจะมีกำลังแรงขึ้น โดยอ่าวไทยตอนบนมีคลื่นสูง 2 - 3 เมตร บริเวณที่มีฝนฟ้าคะนองคลื่นสูงมากกว่า 3 เมตร อ่าวไทยตอนล่างมีคลื่นสูง 2 - 4 เมตร บริเวณที่มีฝนฟ้าคะนองคลื่นสูงมากกว่า 4 เมตร ทะเลอันดามันมีคลื่นสูงประมาณ 2 เมตร บริเวณที่มีฝนฟ้าคะนองคลื่นสูงมากกว่า 2 เมตร นั้น
ในการนี้ รัฐบาลมีความเป็นห่วงประชาชนที่ได้รับผลกระทบจากสถานการณ์ดังกล่าว กระทรวงคมนาคม โดยรัฐมนตรีว่าการกระทรวงคมนาคม (นายศักดิ์สยาม ชิดชอบ) และรัฐมนตรีช่วยว่าการกระทรวงคมนาคม (ดร.อธิรัฐ รัตนเศรษฐ) ได้มอบหมายให้กรมเจ้าท่า ดำเนินการช่วยเหลือประชาชน โดยรักษาการอธิบดีกรมเจ้าท่า (นายสรพงศ์ ไพฑูรย์พงษ์) ได้สั่งการให้ทุกหน่วยงานของกรมเจ้าท่า ที่อยู่ในพื้นที่ภาคใต้ฝั่งอ่าวไทย ดำเนินการเร่งช่วยเหลือและเตรียมพร้อมออกประกาศกรมเจ้าท่าที่ 291/2565 ให้ระมัดระวังในการเดินเรือ ขอให้นายเรือและผู้ควบคุมเรือระมัดระวังการเดินเรือ หลีกเลี่ยงบริเวณที่มีฝนฟ้าคะนอง ติดตามข่าวอากาศอย่างต่อเนื่อง เรือเล็กบริเวณอ่าวไทยที่มีขนาดความยาวเรือน้อยกว่า 13 เมตร และเรือเล็กบริเวณทะเลอันดามันขนาดความยาวเรือน้อยกว่า 7 เมตร ห้ามออกจากฝั่งไปยังทะเลเปิดในระยะนี้ โดยในวันที่ 18 ธันวาคม 2565 ศูนย์ช่วยเหลือผู้ประสบอุทกภัยฯ โดยสำนักงานเจ้าท่าภูมิภาคสาขาสงขลา ออกให้ความช่วยเหลือประชาชนที่ได้รับความเดือดร้อนจากสถานการณ์อุทกภัยในพื้นที่จังหวัดสงขลา โดยมอบถุงยังชีพและน้ำดื่มให้ประชาชนในพื้นที่อำเภอเมือง จังหวัดสงขลา มอบถุงยังชีพ 50 ชุด น้ำดื่ม 30 แพ็ค
ทั้งนี้ กรมเจ้าท่า กระทรวงคมนาคม เตรียมพร้อมกำลังคน ยานพาหนะ เพื่อให้ความช่วยเหลือประชาชนได้อย่างทันท่วงทีที่ได้รับแจ้งเหตุ และจัดเจ้าหน้าที่ติดตามสถานการณ์ พยากรณ์อากาศ รับข่าวสาร และสามารถโทรแจ้งได้ที่สายด่วนกรมเจ้าท่า 1199 ตลอด 24 ชั่วโมง
วันจันทร์ที่ 19 ธันวาคม 2565
19/12/2565
พลเอก ประวิตรฯ รองนายกรัฐมนตรีลงพื้นที่ภาคใต้ ให้กำลังใจและติดตามการช่วยเหลือผู้ประสบอุทกภัยในพื้นที่ กำชับแจ้งเตือนพื้นที่เสี่ยงและให้การช่วยเหลือรวดเร็วทั่วถึง
พลเอก ประวิตรฯ รองนายกรัฐมนตรีลงพื้นที่ภาคใต้ ให้กำลังใจและติดตามการช่วยเหลือผู้ประสบอุทกภัยในพื้นที่ กำชับแจ้งเตือนพื้นที่เสี่ยงและให้การช่วยเหลือรวดเร็วทั่วถึง
วันที่ 19 ธันวาคม 2565 เวลา 10.00 น. พลเอก คงชีพ ตันตระวาณิชย์ โฆษก ประจำรองนายกรัฐมนตรีเปิดเผยว่า พลเอก ประวิตร วงษ์สุวรรณ รองนายกรัฐมนตรี พร้อมคณะ รัฐมนตรีช่วยว่าการกระทรวงการคลัง และ รัฐมนตรีช่วยว่าการกระทรวงกลาโหม เดินทางลงภาคใต้ จังหวัดปัตตานี ลงตรวจพื้นที่และรับทราบสถานการณ์อุทกภัยภาคใต้ภาพรวม จาก สทนช. พร้อมทั้งติดตามการช่วยเหลือผู้ประสบอุทกภัยจากหน่วยงานในพื้นที่
โดย พลเอก ประวิตร ฯ กำชับ สทนช.ให้ขับเคลื่อนศูนย์บริหารจัดการน้ำส่วนหน้า จว.สุราษฎร์ธานี ติดตามสถานการณ์น้ำและกำกับบริหารจัดการน้ำในภาพรวม เพื่อเร่งระบายน้ำออกจากพื้นที่เขตเมืองและชุมชน พร้อมย้ำขอให้ส่วนราชการในพื้นที่ ติดตามและแจ้งเตือนประชาชนในพื้นที่เสี่ยง หากจำเป็นให้อพยพประชาชนออกจากพื้นที่ไปเข้าพื้นที่ปลอดภัย และให้การช่วยเหลือดูแลประชาชนที่ยังคงอยู่ในพื้นที่ให้ทั่วถึง เน้นความปลอดภัยในชีวิตทรัพย์สินประชาชนและต้องไม่ทิ้งกันในห้วงเวลาแห่งความยากลำบากที่เกิดขึ้น
วันอาทิตย์ที่ 18 ธันวาคม 2565
18/12/2565
หัวหน้าผู้ตรวจ อก. เคาะคู่มือปฏิบัติงาน สปอ. สร้างมาตรฐานการทำงานอย่างมืออาชีพ
นายวิษณุ ทับเที่ยง หัวหน้าผู้ตรวจราชการกระทรวงอุตสาหกรรม เคาะคู่มือปฏิบัติงาน สปอ. สร้างมาตรฐานการทำงานอย่างมืออาชีพ
เมื่อวันที่ 15 ธันวาคม 2565 นายวิษณุ ทับเที่ยง หัวหน้าผู้ตรวจราชการกระทรวงอุตสาหกรรม เป็นประธานการประชุมนำเสนอคู่มือมาตรฐานการปฏิบัติงานของกระบวนงานฉบับสมบูรณ์ต่อผู้บริหาร หัวหน้ากลุ่ม หัวหน้าฝ่าย ของสำนักงานปลัดกระทรวงอุตสาหกรรม (สปอ.) โดยมี นายวันชัย พนมชัย รองปลัดกระทรวงอุตสาหกรรม นายเดชา จาตุธนานนท์ นายวีระกิตติ์ รันทกิจธนวิชญ์ นายทาวัน ทวีถาวรสวัสดิ์ ผู้ตรวจราชการกระทรวงอุตสาหกรรม ข้าราชการส่วนกลาง และสำนักงานอุตสาหกรรมจังหวัด (สอจ.) ร่วมประชุม และมีนางมัลลิกา ตราชู ผู้อำนวยการบริษัท ทริส คอร์ปอเรชั่น จำกัด นายภูวศิษฐ์ วีระปัญญาวัฒน์ ที่ปรึกษา บริษัท ทริส คอร์ปอเรชั่น จำกัด มานำเสนอคู่มือมาตรฐานฯ ณ ห้องประชุมชุณหะวัณ ชั้น 3 อาคารสำนักงานปลัดกระทรวงอุตสากรรม และผ่านโปรแกรม Zoom
โครงการจัดทำมาตรฐานการปฏิบัติงาน (Standard Operating Procedure : SOP) ของ สปอ. ประจำปีงบประมาณ พ.ศ. ๒๕๖๕ จัดขึ้นเพื่อขยายผลการจัดทำคู่มือมาตรฐานการปฏิบัติงานให้ครบถ้วน สามารถนำไปสู่การปฏิบัติ (Implement) รวมทั้งสร้างกลไกการรักษาและพัฒนามาตรฐานการปฏิบัตงานให้ไปสู่ระบบราชการ 4.0 อย่างต่อเนื่อง จึงได้มอบหมายให้บริษัท ทริส คอร์ปอเรชั่น จำกัด เป็นที่ปรึกษา เพื่อพัฒนาการกำกับ ติดตาม ควบคุม และการประเมินผลการดำเนินงานตามคู่มือมาตรฐานการปฏิบัติงาน ภายหลังการประกาศใช้ให้มีการดำเนินงานอย่างเป็นระบบ มีประสิทธิภาพและประสิทธิผล สอดคล้องกับแนวทางการพัฒนาระบบบริหารจัดการภาครัฐสู่ความเป็นเลิศ ทั้งนี้ ได้จัดทำคู่มือมาตรฐานการปฏิบัติงานของหน่วยงานภายใน สปอ. และ สอจ. แล้ว จำนวน 39 กระบวนงาน
วันจันทร์ที่ 19 ธันวาคม 2565
19/12/2565
มหกรรมการเงินเพื่อครูไทย เพื่อชีวิตครูไทยที่ดีกว่า
วันเสาร์ที่ 17 ธันวาคม 2565
ต่อจากนี้ไป ขอเชิญรับฟังไทยคู่ฟ้า
รัฐบาลแก้ปัญหาหนี้ครัวเรือนแก่ประชาชนทุกภาคส่วนอย่างต่อเนื่อง
โดยเชิญชวนครูและบุคลากรทางการศึกษาที่มีปัญหาหนี้สินและได้รับความเดือดร้อน
เข้าร่วมงานมหกรรมการเงินเพื่อครูไทย “Unlock a Better Life สร้างโอกาสใหม่เพื่อชีวิตครูไทยที่ดีกว่า”
ภายในงานมีบริการไกล่เกลี่ยหนี้ การปรับโครงสร้างหนี้ การหาข้อตกลง ข้อยุติการบังคับคดี
โดยเปิดการเจรจาระหว่างเจ้าหนี้และลูกหนี้เพื่อแก้ปัญหาร่วมกัน มีบริการให้คำแนะนำในการวางแผนกู้ยืมเงิน
การวางแผนการเงินการลงทุน ตลอดจนการอบรมความรู้ทางการเงิน และข้อเสนอพิเศษสำหรับผู้เข้าร่วมงาน
ผู้สนใจร่วมงานได้ในวันที่ 17 – 18 ธ.ค.2565 เวลา 10.00 – 18.00 น. ณ อาคาร 5
ศูนย์แสดงสินค้าและการประชุมอิมแพ็ค เมืองทองธานี จ.นนทบุรี
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันจันทร์ที่ 19 ธันวาคม 2565
กรมทางหลวงชนบท เตรียมพร้อมมาตรการอำนวยความสะดวก และความปลอดภัยให้กับประชาชน
รองรับการเดินทางช่วงเทศกาลปีใหม่ 2566 ตามนโยบายของรัฐมนตรีว่าการกระทรวงคมนาคม
กรมทางหลวงชนบท (ทช.) กระทรวงคมนาคม เตรียมความพร้อมรองรับการเดินทางกลับภูมิลำเนาของประชาชนในช่วงเทศกาลปีใหม่ 2566 ระหว่างวันที่ 29 ธันวาคม 2565 - 4 มกราคม 2566 เนื่องจากในช่วงเทศกาลมีการเดินทางของประชาชนเป็นจำนวนมาก เสี่ยงต่อการเกิดอุบัติเหตุบนท้องถนน จึงได้มอบหมายให้หน่วยงานส่วนกลางและส่วนภูมิภาค ดำเนินการป้องกันพร้อมอำนวยความสะดวกในการเดินทางให้กับประชาชน ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม อีกทั้งกำชับให้หน่วยงานในสังกัดปฏิบัติตามมาตรการ ดังนี้
ช่วงเตรียมความพร้อมและช่วงการรณรงค์
- ปรับปรุง/ซ่อมแซม ถนน สะพานในความรับผิดชอบให้มีความสะดวกและปลอดภัยไร้หลุมบ่อ มีเครื่องหมายจราจร อุปกรณ์อำนวยความปลอดภัย ไฟฟ้าแสงสว่าง และไฟสัญญาณจราจร ครบถ้วน
- ตรวจสอบ/ปรับปรุง ป้ายจราจร เครื่องหมายจราจร ทางม้าลาย ไฟฟ้าแสงสว่าง และไฟสัญญาณจราจร
- โครงการก่อสร้าง/บูรณะถนนและสะพาน โดยเฉพาะงานที่ดำเนินการบนเส้นทางที่เปิดใช้การจราจร
- ตรวจสอบ/เตรียมความพร้อมสายด่วน 1146 ระบบ CCTV และระบบวิทยุสื่อสารและระบบ Conference
- ประชาสัมพันธ์และรณรงค์การอำนวยความสะดวกปลอดภัยบนถนนของ ทช. โดยผ่านช่องทางต่าง ๆ
ช่วงควบคุมเข้มข้น
- โครงการก่อสร้าง/บูรณะถนนและสะพาน คืนพื้นผิวจราจรเรียบร้อยพร้อมหยุดงาน โดยติดตั้งป้ายจราจร เครื่องหมายเตือน ไฟฟ้าแสงสว่าง สัญญาณจราจร และอุปกรณ์อำนวยความปลอดภัย
- จัดตั้งศูนย์ความปลอดภัยทั้งส่วนกลางและส่วนภูมิภาค
- จัดตั้งหน่วยบริการประชาชน โดยรูปแบบการดำเนินการให้พิจารณาตามความเหมาะสมของแต่ละพื้นที่
- จัดเจ้าหน้าที่ประจำการสายด่วน 1146 ระบบ CCTV และระบบวิทยุสื่อสารและระบบ Conference
- จัดชุดตรวจการณ์เฝ้าระวังอุบัติเหตุอำนวยความสะดวกและปลอดภัยแก่ผู้ใช้ทาง
- จัดเจ้าหน้าที่เฝ้าระวังเส้นทาง พร้อมติดตั้งสัญญาณไฟบริเวณเสี่ยงอันตรายและเกิดอุบัติเหตุบ่อยครั้ง
- ประชาสัมพันธ์และเผยแพร่ข้อมูลผ่านสื่ออิเล็กทรอนิกส์ แอปพลิเคชัน คลิปเสียง หนังสือพิมพ์ และวิทยุกระจายเสียง
ช่วงหลังวันหยุดราชการหรือหลังเทศกาล
- รวบรวมสรุปข้อมูลอุบัติเหตุ วิเคราะห์ ประมวลผล พร้อมทั้งเสนอแนวทางแก้ไขและป้องกัน
- สนับสนุนงบประมาณในการปรับปรุง/แก้ไข จุดอันตรายที่เกิดอุบัติเหตุช่วงควบคุมเข้มข้น
- เร่งดำเนินการปรับปรุง/แก้ไข จุดที่เกิดอุบัติเหตุให้แล้วเสร็จโดยเร็ว
ทั้งนี้ ทช. ได้จัดเจ้าหน้าที่อำนวยความสะดวกปลอดภัยให้กับประชาชนบนโครงข่ายทางหลวงชนบทตลอดช่วงเทศกาล พร้อมขอให้ประชาชนระมัดระวังในการเดินทาง สังเกตป้ายเตือน ป้ายแนะนำและปฏิบัติตามกฎที่เจ้าหน้าที่กำหนดอย่างเคร่งครัด เพื่อความปลอดภัยของตนเอง โดยประชาชนสามารถติดต่อสอบถามเส้นทางหรือแจ้งเหตุได้ที่สายด่วน ทช. โทร. 1146
วันจันทร์ที่ 19 ธันวาคม 2565
19/12/2565
ผู้ตรวจราชการฯ เดชา ลงพื้นที่ติดตามผลการให้คำปรึกษาแก่สถานประกอบการฯ จังหวัดปทุมธานี
นายเดชา จาตุธนานันท์ ผู้ตรวจราชการกระทรวงอุตสาหกรรม ลงพื้นที่ติดตามผลการให้คำปรึกษาแก่สถานประกอบการฯ จังหวัดปทุมธานี
วันนี้ (19 ธันวาคม 2565) นายเดชา จาตุธนานันท์ ผู้ตรวจราชการกระทรวงอุตสาหกรรม ลงพื้นที่ติดตามผลการให้คำปรึกษาสถานประกอบการ ประจำปีงบประมาณ พ.ศ. 2565 ภายใต้โครงการพลิกธุรกิจ SMEs ไทยสู่การผลิตสมัยใหม่ 4.0 พร้อมให้คำปรึกษาแนะนำเชิงลึกในการปรับปรุงกระบวนการผลิตผ่านการประยุกต์ใช้หุ่นยนต์และระบบอัตโนมัติแก่สถานประกอบการ บริษัท ยูเนี่ยน แอพพลาย จำกัด ผู้ผลิตกระบอกไฮดรอลิกและชุดต้นกำลังไฮดรอลิค โดยมีนายจักรพันธ์ เด่นดวงบริพันธ์ ผู้อำนวยการกองยุทธศาสตร์และแผนงาน สำนักงานปลัดกระทรวงอุตสาหกรรม นายอุดม สอนจิตต์ อุตสาหกรรมจังหวัดปทุมธานี และเจ้าหน้าที่สำนักงานปลัดกระทรวงอุตสาหกรรม ร่วมลงพื้นที่ ณ บริษัท ยูเนี่ยน แอพพลาย จำกัด จังหวัดปทุมธานี
วันจันทร์ที่ 19 ธันวาคม 2565
กรมเจ้าท่า ตรวจสอบ กรณีเรือสันทัดสมุทร 2 อับปางบริเวณอ่าวไทย ลูกเรือปลอดภัย ก่อนเร่งกู้เรือ พร้อมสอบสวนหาสาเหตุต่อไป
...
จากนโยบายท่านรัฐมนตรีว่าการกระทรวงคมนาคมและรัฐมนตรีช่วยว่าการกระทรวงคมนาคม สั่งการให้กรมเจ้าท่า ดูแลความปลอดภัยทางน้ำอย่างเข้มงวดเพื่อความปลอดภัยของประชาชน ในการนี้ นายสรพงศ์ไพฑูรย์พงษ์ รักษาการอธิบดีกรมเจ้าท่า ได้สั่งการให้สำนักความปลอดภัยและสิ่งแวดล้อมทางน้ำ สำนักงานเจ้าท่าภูมิภาคและสาขา เข้มงวดและตรวจตรา รวมทั้งเฝ้าระวัง ตลอด 24 ชั่วโมง
วันที่ 18 ธันวาคม 2565 นายสรพงศ์ ไพฑูรย์พงษ์ รักษาการอธิบดีกรมเจ้าท่า ได้มอบหมายให้นายภูริพัฒน์ ธีระกุลพิศุทธิ์ รองอธิบดีกรมเจ้าท่า ด้านปลอดภัยกรมเจ้าท่า และสำนักงานเจ้าท่าภูมิภาค สาขาสุราษฎร์ธานี ติดตามสถานการณ์เรืออับปาง โดยได้รับแจ้งเหตุเรือจม เมื่อเวลา 17.45 น. เบื้องต้น จากคำให้การของชาวบ้านตำบลพุมเรียง แจ้งว่าเห็นเรือสินค้า ส่งสัญญาณขอความช่วยเหลือ กรณีเรืออับปางลงในทะเล โดยมีรายละเอียดดังนี้ ชื่อเรือสันทัดสมุทร 2 หมายเลขทะเบียนเรือ 5500 01475 ใบอนุญาตใช้เรือสิ้นอายุ 20 เมษายน 2566 ประเภทเรือ กลเดินทะเลเฉพาะเขต ประเภทการใช้ บรรทุกตู้สินค้าโดยเรือลำดังกล่าว บรรจุไม้ยางพาราจำนวน 36 ตู้ มีผู้ควบคุมเรือและลูกเรือรวม 9 คน ออกเดินทางจากจังหวัดสุราษฎร์ธานี เมื่อวันที่ 17 ธันวาคม 2565 เวลา 06.44 น. เพื่อไปยังท่าเรือแหลมฉบัง กรุงเทพ ก่อนประสบเหตุจมลงบริเวณทะเลอ่าวไทย อำเภอไชยา จังหวัด สุราษฎร์ธานี โดยสำนักงานเจ้าท่าภูมิภาค สาขาสุราษฎร์ธานี ได้ประสานบูรณาการร่วมกับศรชล.
ปัจจุบันลูกเรือทั้ง 9 คน ได้ขึ้นฝั่งอย่างปลอดภัยและหน่วยงานท้องถิ่นได้ช่วยเหลือ นำส่งโรงพยาบาลไชยาเพื่อรับการตรวจร่างกายเบื้องต้นต่อไป ทั้งนี้ สำนักงานเจ้าท่าภูมิภาค สาขาสุราษฎร์ธานี ได้มีการออกประกาศระมัดระวังการเดินเรือ พร้อมแจ้งยังช่องทางต่าง ๆ และออกหนังสืองดใช้เรือลำดังกล่าว เรียบร้อยแล้ว ส่วนการกู้ตัวเรือ และการสอบสวนหาสาเหตุจะดำเนินการและรายงานให้ทราบต่อไป
วันจันทร์ที่ 19 ธันวาคม 2565
19/12/2565
"ทิพานัน" เตือน 2 สัปดาห์สุดท้าย ผู้ประกันตนตามมาตรา 33 และมาตรา 39 อายุ 50 ปีขึ้นไป อย่าลืมใช้สิทธิฉีดวัคซีนไข้หวัดใหญ่ฟรี ที่สถานพยาบาลตามสิทธิ หมดเขต 31 ธันวาคม 2565
"ทิพานัน" เตือน 2 สัปดาห์สุดท้าย ผู้ประกันตนตามมาตรา 33 และมาตรา 39 อายุ 50 ปีขึ้นไป อย่าลืมใช้สิทธิฉีดวัคซีนไข้หวัดใหญ่ฟรี ที่สถานพยาบาลตามสิทธิ หมดเขต 31 ธันวาคม 2565
วันที่ 19 ธันวาคม 2565 น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า ตามที่พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีเป้าหมายในผลักดันให้พี่น้องประชาชนมีความมั่นคงทางสุขภาพ โดยมุ่งเน้นการป้องกันและส่งเสริมการรักษาสุขอนามัยในทุกช่วงวัย โดยสำนักงานประกันสังคม ได้ขยายระยะเวลาในรับบริการฉีดวัคซีนไข้หวัดใหญ่ฟรีโดยไม่มีค่าใช้จ่าย ให้แก่ผู้ประกันตนมาตรา 33 และ ผู้ประกันตนมาตรา 39 ที่มีอายุตั้งแต่ 50 ปีขึ้นไป ตามสิทธิปีละ 1 ครั้ง จากเดิมที่สิ้นสุดตั้งแต่วันที่ 31 สิงหาคม 2565 ที่ผ่านมา ขยายไปเป็นวันที่ 31 ธันวาคม 2565 นี้ เพื่อดูแลผู้ประกันตน ให้เข้าถึงสิทธิการให้บริการฉีดวัคซีนไข้หวัดใหญ่
รองโฆษกประจำสำนักนายกรัฐมนตรี กล่าวว่า ทั้งนี้เนื่องจากโรคไข้หวัดใหญ่ เป็นโรคที่พบบ่อยในช่วงฤดูหนาว จึงขอเน้นย้ำให้ผู้ประกันตนที่มีมีอายุตั้งแต่ 50 ปีขึ้นไป ใช้สิทธิฉีดวัคซีนไข้หวัดใหญ่ ด้วยเหลือเวลาเพียง 2 สัปดาห์สุดท้ายก็จะครบตามกำหนดที่ขยายระยะเวลาไว้ ซึ่งอาจทำให้ผู้ประกันตนเสียสิทธิในการดูแลสุขภาพ ดังนั้นผู้ประกันตนที่ประสงค์เข้ารับบริการฉีดวัคซีนไข้หวัดใหญ่ สามารถเข้ารับการบริการได้ที่สถานพยาบาลตามสิทธิของผู้ประกันสังคม โดยติดต่อนัดหมายการฉีดวัคซีนกับสถานพยาบาลล่วงหน้าก่อนเข้ารับบริการ สอบถามข้อมูลเพิ่มเติมได้ที่สำนักงานประกันสังคม หมายเลขโทรศัพท์ 0 2956 2500-10 เว็บไซต์www.sso.go.th หรือโทรสายด่วน 1506 ให้บริการทุกวันตลอด 24 ชั่วโมง
“พล.อ.ประยุทธ์มุ่งดูแลและพัฒนาคุณภาพชีวิตของพี่น้องแรงงานทั้งในระบบประกันสังคม และนอกระบบประกันสังคม เพื่อให้ได้รับการคุ้มครอง สวัสดิการจากภาครัฐ เข้าถึงสิทธิประโยชน์ต่างๆอย่างทั่วถึงและเท่าเทียม ตามนโยบายที่ จะไม่ทิ้งใครไว้ข้างหลัง”รองโฆษกประจำสำนักนายกรัฐมนตรี ระบุ
วันอาทิตย์ที่ 18 ธันวาคม 2565
18/12/2565
“ปลัดฯ ณัฐพล” ร่วมมอบรางวัลจากร้านกระทรวงอุตสาหกรรม สร้างความสุขให้ประชาชน ในงานกาชาดประจำปี 2565
ดร.ณัฐพล รังสิตพล ปลัดกระทรวงอุตสาหกรรม ร่วมมอบรางวัลจากร้านกระทรวงอุตสาหกรรม สร้างความสุขให้ประชาชน ในงานกาชาดประจำปี 2565
กรุงเทพฯ 16 ธันวาคม 2565 - ดร.ณัฐพล รังสิตพล ปลัดกระทรวงอุตสาหกรรม พร้อมด้วย นายใบน้อย สุวรรณชาตรี อธิบดีกรมส่งเสริมอุตสาหกรรม นายภาสกร ชัยรัตน์ และนางสาวณัฏฐิญา เนตยสุภา รองอธิบดีกรมส่งเสริมอุตสาหกรรม ร่วมด้วย ผู้แทนจากหน่วยงานเครือข่ายกระทรวงอุตสาหกรรม เยี่ยมชมร้านกระทรวงอุตสาหกรรมในงานกาชาดประจำปี 2565 พร้อมทั้งมอบรางวัลใหญ่ให้แก่ผู้โชคดีที่เข้าร่วมสนุกกับเกมกระสวยอวกาศ “ล้วง คว้า จับ แทง” ลุ้นรับโชค ณ บริเวณร้านที่ 3.4 กระทรวงอุตสาหกรรม โซนส่วนราชการ สวนลุมพินี
สำหรับร้านกระทรวงอุตสาหกรรม จัดขึ้นภายใต้แนวคิด “อุตสาหกรรมรวมใจ ใต้ร่มพระบารมี สดุดี 90 พรรษา” โดยมีกิจกรรมให้ประชาชนร่วมสนุกมากมาย อาทิ ลุ้นรับรางวัลใหญ่กับสลากกาชาดร้านกระทรวงอุตสาหกรรมกว่า 20 รางวัล อาทิ รถยนต์ไฟฟ้า MG EP PLUS รถยนต์ SUZUKI SWIFT รุ่น GL PLUS ทองคำรูปพรรณ สนุกและลุ้นโชคกับเกมกระสวยอวกาศภายในร้านกระทรวงอุตสาหกรรม อาทิ เครื่องใช้ไฟฟ้า รถจักรยาน สินค้าอุปโภคบริโภคมากมาย และตื่นตาตื่นใจกับศิลปินนักร้องที่หมุนเวียนมาสร้างสีสันและความบันเทิงทุกวัน ระหว่างวันที่ 8-18 ธันวาคม 2565
ทั้งนี้ งานกาชาดประจำปี 2565 จัดขึ้นภายใต้แนวคิด “9 ทศวรรษใต้ร่มพระบารมี สดุดีสภานายิกาสภากาชาดไทย” เพื่อเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ในโอกาสมหามงคลเฉลิมพระชนมพรรษา 90 พรรษา และทรงดำรงตำแหน่งสภานายิกาสภากาชาดไทยครบ 66 ปี ภายในงานมีกิจกรรมจากหน่วยงานต่าง ๆ ทั้งภาครัฐและเอกชนมาให้ประชาชนได้ร่วมสนุก และลุ้นรับรางวัล รวมถึงมีผลิตภัณฑ์มาจำหน่ายในราคาพิเศษมากมาย ### PR.DIPROM (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน/ภาพข่าว
วันจันทร์ที่ 19 ธันวาคม 2565
19/12/2565
รัฐบาลบูรณะ วัด-มัสยิด ส่งเสริมสังคมพหุวัฒนธรรมพื้นที่ชายแดนใต้
วันอาทิตย์ที่ 18 ธันวาคม 2565
ต่อจากนี้ไป ขอเชิญรับฟังไทยคู่ฟ้า
รัฐบาลส่งเสริมสังคมพหุวัฒนธรรมในพื้นที่จังหวัดชายแดนใต้
โดยดำเนินการบูรณปฏิสังขรณ์วัดที่มีอายุมากกว่า 100 ปีในพื้นที่ ซึ่งมีจำนวน 138 แห่ง
อยู่ในสภาพชำรุดทรุดโทรม และวัดในพื้นที่โดดเดี่ยวห่างไกล เพื่อให้ชุมชนไทยพุทธมีศูนย์รวมจิตใจ
ควบคู่ไปกับการอนุรักษ์มัสยิดเก่าแก่สร้างพิพิธภัณฑ์มรดกทางวัฒนธรรมอิสลามและศูนย์การเรียนรู้อัลกุรอานในพื้นที่
เพื่อเป็นแหล่งศึกษาค้นคว้าและเป็นสถานที่จัดแสดงนิทรรศการเกี่ยวกับคัมภีร์อัลกุรอานที่ได้มาตรฐานสากล
นอกจากนี้ ยังมีกิจกรรมพาชาวไทยพุทธไปแสวงบุญที่สังเวชนียสถาน ณ ประเทศอินเดีย-เนปาล
และพาชาวไทยมุสลิมไปประกอบพิธีฮัจญ์ ณ ประเทศซาอุดีอาระเบีย เพื่อต่อยอดการสร้างคนดี
สร้างสันติสุขในสังคมต่อไป
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันจันทร์ที่ 19 ธันวาคม 2565
19/12/2565
รมว.สุชาติ แจง เด็กจบใหม่มีงานทำแล้วกว่า 80 เปอร์เซ็นต์ ยันตัวเลขจากผู้ประกันตนประกันสังคม
รมว.สุชาติ แจง เด็กจบใหม่มีงานทำแล้วกว่า 80 เปอร์เซ็นต์ ยันตัวเลขจากผู้ประกันตนประกันสังคม
วันที่ 19 ธันวาคม 2565นายสุชาติ ชมกลิ่น รัฐมนตรีว่าการกระทรวงแรงงานเปิดเผยถึงกรณีที่รองศาสตราจารย์ ดร.ยงยุทธ์ แฉล้มวงษ์ ที่ปรึกษาสถาบันวิจัยเพื่อการพัฒนาประเทศไทยหรือ TDRI ออกมาให้สัมภาษณ์สื่อมวลชนว่า เด็กไทยตกงาน 1 ล้านคน รัฐควรทุ่มงบประมาณสนับสนุนทางการศึกษาให้คณะที่เป็นความต้องการของตลาดเพิ่มขึ้น เพื่อจูงใจให้เด็กๆ หันมาเรียนในสาขาวิชาเหล่านี้ เพื่อขับเคลื่อนตลาดแรงงานบ้านเราไม่ขาดแคลน ซึ่งข้อเท็จจริงในเรื่องนี้นั้น จากข้อมูลของสำนักงานประกันสังคม พบว่า เด็กจบใหม่ในปี 63 – 65 มีอยู่จำนวน 1,193,376 ราย เมื่อตรวจสอบจากฐานทะเบียนประกันสังคมในจำนวนนี้เป็นผู้มีงานทำและมีรายชื่ออยู่ในฐานข้อมูลดังกล่าวจำนวน 957,900 ราย คิดเป็นร้อยละ 80.27 ซึ่งจะเห็นได้ว่า ในแต่ละปีละมีเด็กจบใหม่ทยอยเข้าสู่ระบบประกันสังคมมาตรา 33 ปีละหลายแสนคน ส่วนที่เหลือจะหันไปประกอบอาชีพอิสระ เข้าสู่ตลาดงานต่างประเทศ และตัดสินใจเรียนต่อทั้งในและต่างประเทศ
นายสุชาติกล่าวต่อว่า ในส่วนของกระทรวงแรงงาน ได้ดำเนินการตามมาตรการส่งเสริมการจ้างงานอย่างต่อเนื่อง อาทิ โครงการ Co – payment จ้างงานเด็กจบใหม่ จำนวน 56,492 ราย แพลตฟอร์มไทยมีงานทำ จำนวน 294,916 ราย โครงการส่งเสริมรักษาการจ้างงาน SMEs เกิดการจ้างงานผู้ประกันตนรายใหม่ จำนวน 57,036 ราย โครงการ Factory Sandbox เกิดการจ้างงานผู้ประกันตนรายใหม่ 48,716 ราย นอกจากนี้ ยังมีการจ้างงานภาครัฐ จาก พ.ร.ก.กู้เงิน และงบประมาณประจำปี ขณะเดียวกันกระทรวงแรงงานยังดำเนินการฝึกทักษะฝืมือเพื่อการประกอบอาชีพรองรับการขยายตัวของภาคธุรกิจท่องเที่ยวและบริการ อาทิ หลักสูตรผู้ประกอบการอาหารไทย ผู้ประกอบอาหารฮาลาล นวดไทยและสปา พนักงานผสมเครื่องดื่ม บาเทนเดอร์ พนักงานดูแลเรือ ช่างซ่อมบำรุง คนขับรถ เน้นฝึกสาขาที่เกี่ยวกับธุรกิจท่องเที่ยวและบริการในพื้นที่จังหวัดท่องเที่ยวเป็นหลัก อาทิ ภูเก็ต ชลบุรี ระยอง กระบี่ เชียงใหม่ เชียงราย และกรุงเทพมหานคร เป็นต้น กระทรวงแรงงานยังได้ให้กรมการจัดหางาน Matching ตำแหน่งงานจากความรู้ ความสามารถ และทักษะของเด็กจบใหม่เพื่อให้เรียนจบแล้วสามารถได้งานทำในสถานประกอบการเหล่านั้นได้ทันที รวมทั้งจัดงานนัดพบแรงงานในแต่ละจังหวัดทั่วประเทศอย่างต่อเนื่อง
“จะเห็นได้ว่าผลพวงจากการที่รัฐบาล ภายใต้การนำของท่านพล.อ.ประยุทธ์ จันทร์โอชา นายกรัฐมนตรีที่ได้มีการเปิดประเทศและขับเคลื่อนนโยบายต่างๆ ทำให้เศรษฐกิจฟื้นตัวเร็ว เกิดการจ้างงานเพิ่มขึ้นทั้งเด็กจบใหม่และผู้ต้องการหางานทำต่างทยอยเข้าสู่ระบบ เนื่องจากสถานการณ์โควิด-19 ที่คลี่คลายลง จึงทำให้นักท่องเที่ยวกลับเข้ามาท่องเที่ยวในประเทศไทยเพิ่มขึ้น”นายสุชาติกล่าวท้ายสุด
+++++++++++++++++++++
กองเผยแพร่และประชาสัมพันธ์
19 ธันวาคม 2565
วันจันทร์ที่ 19 ธันวาคม 2565
19/12/2565
​กรมการจัดหางาน ปั้น “นักจัดหางานยุคใหม่” สร้างความรู้ พัฒนาทักษะ สู่มืออาชีพ
กรมการจัดหางาน จัดอบรมเจ้าหน้าที่ด้านจัดหางาน ระหว่างวันที่ 19 - 23 ธันวาคม 2565 ปั้น “นักจัดหางานยุคใหม่” รับนโยบายปรับเปลี่ยนภาครัฐสู่การเป็นรัฐบาลดิจิทัล
นายไพโรจน์ โชติกเสถียร อธิบดีกรมการจัดหางาน เปิดเผยว่า การระบาดของโรคโควิด – 19 เป็นตัวเร่งสำคัญที่ทำให้มีการใช้เทคโนโลยีควบคู่กับการทำงานอย่างก้าวกระโดดโลกของการทำงานมีการเปลี่ยนแปลงตลอดเวลาความล้ำหน้าทางเทคโนโลยีได้เข้ามาเปลี่ยนแปลงวิธีการทำงาน และการติดต่อสื่อสาร ซึ่งการบริหารทรัพยากรบุคคลก็มีความสำคัญอย่างมาก ในการสร้างกลไกบริหารการจัดหางานให้มีความสะดวก รวดเร็ว และทันสมัย เพื่อให้สามารถรองรับสิ่งใหม่ที่เข้ามา ทั้งการทำงานระยะไกล การใช้ระบบอัตโนมัติ และการนำแพลตฟอร์มต่าง ๆ เข้ามาให้บริการประชาชนมากขึ้น นอกจากนี้แรงงานยังมีการปรับเปลี่ยนพฤติกรรมเป็นแรงงานอิสระมากขึ้น กรมการจัดหางาน จึงจำเป็นอย่างยิ่งที่ต้องส่งเสริม สนับสนุนให้นักจัดหางานมองการณ์ไกล และเตรียมหาหนทางรับมือกับการเปลี่ยนแปลง ซึ่งเป็นไปตามนโยบายปรับเปลี่ยนภาครัฐสู่การเป็นรัฐบาลดิจิทัล ที่มุ่งสร้างความเชื่อมั่นในการใช้เทคโนโลยี
นายไพโรจน์ กล่าวว่า กรมการจัดหางานได้ตระหนักถึงความสำคัญของการพัฒนาศักยภาพบุคลากรและการสร้างทุนมนุษย์ แก่บุคลากรที่ปฏิบัติงานด้านจัดหางาน เพื่อให้มีองค์ความรู้และทักษะที่จำเป็นอันจะทำให้เกิดการเรียนรู้และนำไปปรับใช้ เพื่อเป็นเครื่องมือในการขับเคลื่อนให้องค์กรไปสู่เป้าหมาย คือ "คนไทยมีงานทำ" จนนำมาซึ่งการจัดฝึกอบรมเชิงปฏิบัติการหลักสูตรนักจัดหางานระดับต้น ประจำปี พ.ศ. 2566 ในครั้งนี้ ระหว่างวันที่ 19 - 23 ธันวาคม 2565 ณ โรงแรมเดอะพาลาสโซ ถนนรัชดาภิเษก เขตดินแดง กรุงเทพมหานคร โดยมีวัตถุประสงค์เพื่อให้เจ้าหน้าที่มีความรู้ ความเข้าใจ มีทักษะ และทัศนคติที่ดีในการปฏิบัติงาน สามารถนำเครื่องมือต่างๆ ของกรมการจัดหางานที่มีมาให้บริการ เพื่อให้ผู้ที่ต้องการมีงานทำ กลับเข้าสู่ตลาดแรงงาน เพิ่มประสิทธิภาพในการให้บริการจัดหางานและได้รับความเชื่อถือจากผู้ใช้บริการซึ่งมีข้าราชการบรรจุใหม่ที่ปฏิบัติงานด้านจัดหางานทั้งส่วนกลางและส่วนภูมิภาคเข้ารับการฝึกอบรมเชิงปฏิบัติการ“นักจัดหางานระดับต้น” จำนวน 35 คน โดยปีงบประมาณที่ผ่านมา มีผู้ผ่านการฝึกอบรมนักจัดหางานระดับต้น จำนวน 91 คน และได้รับการฝึกอบรมเพิ่มเติม เป็นนักจัดหางานระดับกลาง จำนวน 82 คน
“การพัฒนาใด ๆ ต้องเริ่มเรียนรู้ที่ตัวเราก่อนเป็นอันดับแรก หากนักจัดหางานมีความรู้ ความสามารถ ทักษะ และความเชี่ยวชาญในการให้บริการจัดหางานแก่มาผู้ใช้บริการมากเท่าใด การบริหารจัดหางานก็ยิ่งจะมีประสิทธิภาพมากเท่านั้น อันจะส่งผลให้ผู้สมัครงานได้งานตามความรู้ ความสามารถ ทักษะและความถนัดของตนเอง รวมทั้งนายจ้างได้คนที่มีความพร้อม มีศักยภาพในการทำงานตรงตามความต้องการ”อธิบดีกรมการจัดหางาน กล่าว
ทั้งนี้ สำหรับผู้ที่ต้องการหางานทำ ต้องการเปลี่ยนงาน และนายจ้าง/สถานประกอบการที่มีความประสงค์จ้างคนเข้าทำงาน สามารถใช้บริการจัดหางานออนไลน์กับกรมการจัดหางานได้ที่เว็บไซต์ ไทยมีงานทำ.doe.go.th หรือ Application “ไทยมีงานทำ” ซึ่งรวบรวมตำแหน่งงานจากประเทศไว้มากที่สุด หรือสอบถามรายละเอียดเพิ่มเติมได้ที่สำนักงานจัดหางานจังหวัด สำนักงานจัดหางานกรุงเทพมหานครพื้นที่ 1 – 10 หรือที่สายด่วนกระทรวงแรงงาน โทร.1506 กด 2 กรมการจัดหางาน และสายด่วนกรมการจัดหางาน โทร. 1694
วันอาทิตย์ที่ 18 ธันวาคม 2565
18/12/2565
รองปลัดสุรพล นั่งหัวโต๊ะประชุม 9 สมาคม เดินหน้ายกระดับเหล็กต่อเนื่อง
นายสุรพล ชามาตย์ รองปลัดกระทรวงอุตสาหกรรม เป็นประธานการประชุมหารือติดตามสถานการณ์อุตสาหกรรมเหล็กระหว่าง สมอ. กับ กลุ่ม 9 สมาคม ครั้งที่ 44-5/2565
เมื่อวันที่ 15 ธันวาคม 2565 นายสุรพล ชามาตย์ รองปลัดกระทรวงอุตสาหกรรม เป็นประธานการประชุมหารือติดตามสถานการณ์อุตสาหกรรมเหล็กระหว่าง สมอ. กับ กลุ่ม 9 สมาคม ครั้งที่ 44-5/2565 เพื่อติดตามข่าวสารสถานการณ์อุตสาหกรรมเหล็ก และช่วยกันหาแนวทางการยกระดับขีดความสามารถของผู้ประกอบการอุตสาหกรรมเหล็กในประเทศให้แข่งขันได้อย่างต่อเนื่อง โดยมีนายบรรจง สุกรีฑา เลขาธิการสำนักงานมาตรฐานผลิตภัณฑ์อุตสาหกรรม และกลุ่ม 9 สมาคมอุตสาหกรรมเหล็กไทย เข้าร่วมการประชุมในครั้งนี้ ณ ห้องประชุม 230 ชั้น 2 อาคาร สมอ. และผ่านระบบโปรแกรม Zoom
วันจันทร์ที่ 19 ธันวาคม 2565
19/12/2565
“กอช. แนะสมาชิกส่งเงินออมสะสมครบก่อนสิ้นปี ลดหย่อนภาษีได้เต็มจำนวน”
กองทุนการออมแห่งชาติ หรือ กอช. แนะสมาชิกส่งเงินออมสะสมครบ 13,200 บาทต่อปี เงินออมสะสมของสมาชิกนำไปลดหย่อนภาษีได้เต็มตามวงเงินที่ส่งเงินออมสะสม และยังได้รับเงินสมทบตามช่วงอายุของสมาชิก
นางสาวจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ (กอช.) เปิดเผยว่า สมาชิก กอช. ส่งเงินออมสะสมต่อเนื่องให้ครบ 13,200 บาทต่อปี เงินออมสะสมของสมาชิกสามารถนำไปลดหย่อนภาษีเงินประจำปีในกลุ่มค่าลดหย่อนประกันและการลงทุนได้เต็มจำนวน อีกทั้งได้รับเงินสมทบเพิ่มตามช่วงอายุของสมาชิก สูงสุด 100% หรือไม่เกิน 1,200 บาทต่อปี
สำหรับผู้ที่สนใจสามารถ ตรวจสอบสิทธิ์ และสมัครสมาชิกได้ที่ ไลน์ กอช. “@nsf.th” หรือ แอปพลิเคชัน กอช. หรือ หน่วยรับสมัครสมาชิกใกล้บ้านท่าน อาทิ ที่ว่าการอำเภอทั่วประเทศ สำนักงานคลังจังหวัด สถาบันการเงินชุมชน ตัวแทน กอช. ประจำหมู่บ้าน ธนาคารเพื่อการเกษตรและสหกรณ์การเกษตร ธนาคารออมสิน ธนาคารอาคารสงเคราะห์ ธนาคารกรุงไทย ธนาคารอิสลามแห่งประเทศไทย ทุกสาขา รวมทั้งไปรษณีย์ไทย สหกรณ์ชุมชนที่เข้าร่วม เซเว่น-อีเลฟเว่น เทสโก้โลตัส ตู้บุญเติม และเครือข่ายรับสมัครทั่วประเทศ สอบถามข้อมูลเพิ่มเติมได้ที่ สายด่วนเงินออม โทร.02-049-9000
วันจันทร์ที่ 19 ธันวาคม 2565
วธ.ร่วมกับ 5 องค์การศาสนา เชิญชวนศาสนิกชนและทุกภาคส่วนจัดพิธีทางศาสนาและอธิษฐานขอพรตามหลักศาสนา ถวายพระพรแด่ สมเด็จพระเจ้าลูกเธอ เจ้าฟ้าพัชรกิติยาภา
วธ.ร่วมกับ 5 องค์การศาสนา เชิญชวนศาสนิกชนและทุกภาคส่วนจัดพิธีทางศาสนาและอธิษฐานขอพรตามหลักศาสนา ถวายพระพรแด่ สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ให้หายจากพระอาการประชวร
วธ.ร่วมกับ 5 องค์การศาสนา เชิญชวนศาสนิกชนและทุกภาคส่วนจัดพิธีทางศาสนาและอธิษฐานขอพรตามหลักศาสนา ถวายพระพรแด่ สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ให้หายจากพระอาการประชวร
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า จากแถลงการณ์สำนักพระราชวัง เรื่อง สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ทรงพระประชวร ลงวันที่ 15 ธันวาคม 2565 พสกนิกรชาวไทยทุกหมู่เหล่า ได้รับทราบแถลงการณ์ ต่างมีห่วงใยและปรารถนาร่วมกันถวายพระพรให้พระองค์ทรงหายจากพระอาการประชวรในเร็ววัน ดังนั้น กระทรวงวัฒนธรรม โดยกรมการศาสนา ร่วมกับ 5 องค์การทางศาสนา จึงได้จัดพิธีทางศาสนาถวายพระพรแด่สมเด็จพระเจ้าลูกเธอ เจ้าฟ้าพัชรกิตติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ให้หายจากพระอาการประชวรและทรงมีพระพลามัยแข็งแรงสมบูรณ์โดยเร็ว ประกอบด้วยองค์การทางศาสนาพุทธ จัดพิธีเจริญพระพุทธมนต์และเจริญจิตภาวนา องค์การทางศาสนาอิสลาม จัดพิธีดุอาอ์ขอพร องค์การทางศาสนาคริสต์ จัดพิธีบูชาขอบพระคุณ พิธีนมัสการพระเจ้า สวดภาวนาและอธิษฐานถวายพระพร องค์การทางศาสนาพราหมณ์ – ฮินดู จัดพิธีสวดมนต์ถวายพระพร และองค์การทางศาสนาซิกข์ จัดพิธีสวดอัรดาสขอพรจากพระศาสดาและถวายพระพร ณ ศาสนสถานตามหลักศาสนบัญญัติของศาสนานั้นๆ ในสังกัดทั่วประเทศ ตั้งแต่วันศุกร์ที่ 16 ธันวาคม 2565 ที่ผ่านมา
นายอิทธิพล กล่าวเพิ่มเติมว่า ในส่วนของกระทรวงวัฒนธรรมและหน่วยงานสังกัด ทั้งในส่วนกลาง และสำนักงานวัฒนธรรมจังหวัดในส่วนภูมิภาคได้จัดโต๊ะหมู่ประดิษฐานพระรูปของสมเด็จพระเจ้าลูกเธอ เจ้าฟ้าพัชรกิตติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดาณ สถานที่ตั้งให้มีความงดงามและเหมาะสม เพื่อให้ประชาชนร่วมลงนามถวายพระพร และจัดพิธีเจริญพระพุทธมนต์ถวายพระพรชัยมงคล เพื่อเป็นการร่วมแสดงออกถึงความจงรักภักดี และถวายพระพรให้ทรงหายจากพระอาการประชวรในเร็ววัน
จึงขอเชิญชวนศาสนิกชนทุกศาสนา และทุกภาคส่วนทั่วประเทศ ได้ร้อยรวมใจ ร้อยรวมพลังร่วมกันประกอบพิธี ณ ศาสนสถานตามหลักบัญญัติของศาสนานั้นๆ ทั่วประเทศโดยพร้อมเพรียงกัน
วันจันทร์ที่ 19 ธันวาคม 2565
รัฐมนตรีว่าการกระทรวงวัฒนธรรม ร่วมลงนามถวายพระพรสมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา
รัฐมนตรีว่าการกระทรวงวัฒนธรรม ร่วมลงนามถวายพระพรสมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ณ อาคารวัฒนธรรมวิศิษฏ์ กระทรวงวัฒนธรรม
รัฐมนตรีว่าการกระทรวงวัฒนธรรม ร่วมลงนามถวายพระพรสมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ณ อาคารวัฒนธรรมวิศิษฏ์ กระทรวงวัฒนธรรม
วันที่ ๑๙ ธันวาคม ๒๕๖๕ เวลา ๑๑.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม ร่วมลงนามถวายพระพรสมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา โดยมี นางยุพา ทวีวัฒนะกิจบวร ปลัดกระทรวงวัฒนธรรม ผู้บริหารกระทรวงวัฒนธรรม ผู้นำ ๕ องค์การคริสต์ ข้าราชการ และเจ้าหน้าที่กรมการศาสนาเข้าร่วม ณ อาคารวัฒนธรรมวิศิษฏ์ กระทรวงวัฒนธรรม
วันจันทร์ที่ 19 ธันวาคม 2565
19/12/2565
พลเอก ประวิตร ฯ ลงพื้นที่ภาคใต้ ประชุม กพต. ตามขับเคลื่อนเศรษฐกิจปากท้องชาวบ้าน 3 จชต. ย้ำเสริมภาคประชาสังคมเข้มแข็ง รับฟังปัญหาและพัฒนาไปด้วยกัน
พลเอก ประวิตร ฯ ลงพื้นที่ภาคใต้ ประชุม กพต. ตามขับเคลื่อนเศรษฐกิจปากท้องชาวบ้าน 3 จชต. ย้ำเสริมภาคประชาสังคมเข้มแข็ง รับฟังปัญหาและพัฒนาไปด้วยกัน
พลเอก คงชีพ ตันตระวาณิชย์ โฆษกประจำรองนายกรัฐมนตรี เปิดเผยว่า 1000 : พลเอก ประวิตร วงษ์สุวรรณ รองนายกรัฐมนตรี พร้อมด้วย รัฐมนตรีช่วยว่าการกระทรวงการคลัง และ รัฐมนตรีช่วยว่าการกระทรวงกลาโหม และคณะ ได้เดินทางลงใต้ เรียกประชุมคณะกรรมการยุทธศาสตร์การพัฒนา จว.ชายแดนภาคใต้ และ ตรวจติดตามราชการในพื้นที่ จว.ปัตตานี และ จว.ภูเก็ต
โดยได้ประชุม กพต. ณ ห้องประชุม ม.สงขลานครินทร์ อ.เมือง จว.ปัตตานี รับทราบการปฏิบัติพระราชกรณียกิจ ( เป็นการส่วนพระองค์ ) กรมสมเด็จพระเทพรัตนราชสุดาฯ ในการส่งเสริมการศึกษาและการพัฒนาคุณภาพชีวิตประชาชนในพื้นที่ และรับทราบความคืบหน้าการดำเนินการงานที่สำคัญ ประกอบด้วย การพัฒนาทักษะแรงงาน และการสอนภาษานานาชาติ การขับเคลื่อนโครงการแก้ปัญหาความยากจน ตำบลมั่นคง มั่งคั่ง ยั่งยืน เพื่อเพิ่มรายได้ครัวเรือน โดยขยายการช่วยเหลือเพิ่ม 1,200 ครอบครัวในปี 66 โครงการเมืองปศุสัตว์ตามกรอบระเบียงเศรษฐกิจฮาลาล ซึ่งมีเกษตรกรนำร่อง 5 จว. 171 กลุ่ม ความก้าวหน้าการจัดทำแผนพัฒนา จว.นราธิวาสและปัตตานี
พร้อมทั้งได้ร่วมพิจารณาและให้ความเห็นชอบหลักการโครงการที่สำคัญ เช่น โครงการส่งเสริมการมีส่วนร่วมของประชาชนในการแก้ปัญหาและพัฒนาเศรษฐกิจฐานรากระดับชุมชนหมู่บ้าน ปี 66-70 รวมทั้ง โครงการส่งเสริมการมีส่วนร่วมของผู้นำทุกศาสนาในพื้นที่ จชต. ปี 66-70 และ (ร่าง) แผนส่งเสริมการมีส่วนร่วมภาคประชาชนในการแก้ปัญหา จชต. ปี 67-70 ซึ่งมีองค์กรกว่า 200 องค์กรเข้าร่วมโครงการ เป็นต้น
พลเอก ประวิตรฯ แสดงความพอใจที่โครงการต่างๆมีพัฒนาการไปมาก พร้อมกำชับ ศอ.บต.ให้ความสำคัญกับการพัฒนาแก้ปัญหาแบบมีส่วนร่วมไปในทิศทางเดียวกัน โดยเฉพาะระดับพื้นที่หมู่บ้าน มีกำนันผู้ใหญ่เป็นแกนกลาง เน้นการมีส่วนร่วมของผู้นำทุกศาสนาและการมีส่วนร่วมของประชาชน โดยต้องเพิ่มศักยภาพภาคประชาสังคมและดึงทุกภาคส่วนเข้ามาร่วม ทั้งการร่วมคิด ร่วมทำและรับประโยชน์ไปด้วยกันอย่างทั่วถึง พร้อมย้ำ ต้องรับฟังปัญหาและความต้องการจากภาคประชาสังคมอย่างรอบด้านไปพร้อมๆกัน สำหรับแผนงานโครงการที่เห็นชอบร่วมกัน ขอให้เร่งขับเคลื่อนการบริหารจัดการให้เป็นไปตามแผนงาน โดยมุ่งผลสัมฤทธิ์ของงาน ใช้งบประมาณอย่างเต็มประสิทธิภาพ และโปร่งใส
ต่อจากนั้น ได้ชมนิทรรศการและติดตามขับเคลื่อนมติ กพต. “เมืองปูทะเลโลก” โดยร่วมเปิดโรงเพาะเลี้ยงปู และเยี่ยมชมการขับเคลื่อน Soft Power ด้านอาหาร ภายใต้แนวคิด “มหานครแห่งอาหารและบริการฮาลาลสู่ตลาดโลก”
หลังจากนั้น ได้พบปะและรับฟังปัญหาจากประชาชนในพื้นที่ โดยย้ำความมุ่งมั่นของรัฐบาล ในการยกระดับพัฒนาคุณภาพชีวิต ให้มีงาน มีอาชีพและรายได้ต่อการดูแลตัวเองได้อย่างยั่งยืน จึงต้องการความร่วมมือและกำลังหลักจากประชาชนในระดับพื้นที่ ให้ความสำคัญกับการริเริ่มโดยประชาชนและการแก้ปัญหาเชิงพื้นที่ พร้อมย้ำ รัฐบาลมีความจริงใจและพร้อมสนับสนุนการพัฒนาอย่างเท่าเทียม เป็นธรรมทั่วถึง ไม่เลือกปฏิบัติ เพื่อนำพามาซึ่งความสงบและสันติสุขของประชาชนในพื้นที่
และบ่ายวันเดียวกัน พล.อ.ประวิตร’ พร้อมคณะ จะเดินทางไป จว.ภูเก็ต ติดตามสถานการณ์น้ำในพื้นที่ภาคใต้ รวมทั้งแผนป้องกันอุทกภัย จว.ภูเก็ต และการแก้ปัญหาการกัดเซาะชายฝั่งหาดทรายแก้ว
วันอาทิตย์ที่ 18 ธันวาคม 2565
18/12/2565
ปลัดฯ ณัฐพล ร่วมงานกาชาดร้านกระทรวงอุตสาหกรรม พร้อมมอบของรางวัลสร้างความสุขให้ประชาชน
ดร.ณัฐพล รังสิตพล ปลัดกระทรวงอุตสาหกรรม ร่วมงานกาชาดร้านกระทรวงอุตสาหกรรม พร้อมมอบของรางวัลสร้างความสุขให้ประชาชน
กรุงเทพฯ 11 ธันวาคม 2565 - ดร.ณัฐพล รังสิตพล ปลัดกระทรวงอุตสาหกรรม ร่วมด้วย นายใบน้อย สุวรรณชาตรี อธิบดีกรมส่งเสริมอุตสาหกรรม นางสาวณัฏฐิญา เนตยสุภา รองอธิบดีกรมส่งเสริมอุตสาหกรรม พร้อมด้วย นายเอกภัทร วังสุวรรณ เลขาธิการสำนักงานคณะกรรมการอ้อยและน้ำตาลทราย เข้าร่วมงานกาชาดประจำปี 2565 ภายใต้แนวคิด “9 ทศวรรษใต้ร่มพระบารมี สดุดีสภานายิกาสภากาชาดไทย” เพื่อเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ในโอกาสมหามงคลเฉลิมพระชนมพรรษา 90 พรรษา และทรงดำรงตำแหน่งสภานายิกาสภากาชาดไทยครบ 66 ปี ภายในงานมีกิจกรรมจากหน่วยงานต่าง ๆ ทั้งภาครัฐและเอกชนมาให้ประชาชนได้ร่วมสนุก และลุ้นรับรางวัล รวมถึงมีผลิตภัณฑ์มาจำหน่ายในราคาพิเศษมากมาย ณ ร้านกระทรวงอุตสาหกรรม สวนลุมพินี
สำหรับร้านกระทรวงอุตสาหกรรม จัดขึ้นภายใต้แนวคิด “อุตสาหกรรมรวมใจ ใต้ร่มพระบารมี สดุดี 90 พรรษา” โดยมีกิจกรรมให้ประชาชนร่วมสนุกมากมาย เช่น ลุ้นรับรางวัลใหญ่กับสลากกาชาดร้านกระทรวงอุตสาหกรรมกว่า 20 รางวัล อาทิ รถยนต์ไฟฟ้า MG EP PLUS รถยนต์ SUZUKI SWIFT รุ่น GL PLUS ทองคำรูปพรรณ สนุกและลุ้นโชคกับเกมกระสวยอวกาศภายในร้านกระทรวงอุตสาหกรรม อาทิ เครื่องใช้ไฟฟ้า รถจักรยาน สินค้าอุปโภคบริโภคมากมาย และตื่นตาตื่นใจกับศิลปินนักร้องที่หมุนเวียนมาสร้างสีสันและความบันเทิงทุกวัน แล้วพบกันที่ร้านกระทรวงอุตสาหกรรม ระหว่างวันที่ 8-18 ธันวาคม 2565 ณ บริเวณร้านที่ 3.4 กระทรวงอุตสาหกรรม โซนส่วนราชการ สวนลุมพินี
### PR.DIPROM
(กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน
วันจันทร์ที่ 19 ธันวาคม 2565
19/12/2565
คุณภาพอากาศดีขึ้นแต่กรมควบคุมมลพิษยังเตือนเฝ้าระวัง PM2.5 สาธารณสุขแนะสวมหน้ากากอนามัยป้องกันทั้งฝุ่นละอองและโควิด19
คุณภาพอากาศดีขึ้นแต่กรมควบคุมมลพิษยังเตือนเฝ้าระวัง PM2.5 สาธารณสุขแนะสวมหน้ากากอนามัยป้องกันทั้งฝุ่นละอองและโควิด19
วันที่ 19 ธันวาคม 65 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า กรมควบคุมมลพิษ ได้รายงานถึงสถานการณ์คุณภาพอากาศในหลายพื้นที่ทั่วประเทศในระยะนี้อยู่ในเกณฑ์ดีถึงดีมาก ซึ่งรวมถึงกรุงเทพฯ และปริมณฑลที่ปริมาณฝุ่นละอองขนาดไม่เกิน 2.5 ไมครอน หรือ PM 2.5 ได้ลดลงไม่เกินค่ามาตรฐาน เนื่องด้วยอัตราการระบายอากาศที่ดี ประกอบกับมีลมตะวันออกเฉียงเหนือกำลังแรงเข้าช่วย
อย่างไรก็ตาม กรมควบคุมมลพิษยังคงมีคำเตือนให้ประชาชนในกรุงเทพฯและปริมณฑลเฝ้าระวังสถานการณ์ PM 2.5 เนื่องจากขณะนี้กรมอุตุนิยมวิทยายังคงพยากรณ์สภาพอากาศที่ความกดอากาศสูงจากประเทศจีนยังคงปกคลุมประเทศไทย บางช่วงเวลาที่อากาศนิ่งไม่มีลมจะทำให้ปริมาณฝุ่นละอองสูงขึ้น โดยต้องเฝ้าระวังสถานการณ์ฝุ่นละอองที่จะกลับมาเพิ่มอีกครั้งตั้งแต่ช่วงเย็นวันที่ 23 ธ.ค. 65 เป็นต้นไป
น.ส.ไตรศุลี กล่าวว่า ในช่วงสภาพอากาศยังคงเปลี่ยนแปลงนี้ กระทรวงสาธารณสุขได้เตือนประชาชนให้ดูแลแลสุขภาพจากทั้งสภาพอากาศหนาวและภาวะฝุ่น PM 2.5 โดยมีกลุ่มเสี่ยงที่ต้องดูแลเป็นพิเศษคือ เด็ก หญิงตั้งครรภ์ ผู้สูงอายุ และผู้ที่มีโรคประจำตัว เช่น โรคระบบทางเดินหายใจ หอบหืด
น.ส.ไตรศุลี กล่าวว่า กระทรวงสาธารณสุขได้แนะนำช่องทางที่ประชาชนสามารถติดตามสถานการณ์ฝุ่นละอองอยู่เสมอ จากแอปพลิเคชัน Air4Thai หรือเว็บไซต์ //air4thai.pcd.go.th ของกรมควบคุมมลพิษ พร้อมแนะนำข้อปฏิบัติตนจากระดับสีค่าฝุ่น PM2.5 จากเว็บไซต์และแอปพลิเคชัน ซึ่งจะแจ้งคุณภาพอากาศตั้งแต่ระดับดีมากไปจนถึงระดับมีผลกระทบต่อสุขภาพ แนะนำสามารถมีกิจกรรมปกติได้จนถึงหลีกเลี่ยงกิจกรรมกลางแจ้ง
“กรมอนามัย กระทรวงสาธารณสุขแนะนำว่าการป้องกันดีที่สุดคือการหลีกเลี่ยงการสูดฝุ่น PM2.5 เข้าสู่ร่างกาย แต่หากหลีกเลี่ยงไม่ได้ก็จำเป็นต้องสวมหน้ากากป้องกันฝุ่น อาทิสวม หน้ากาก N95 หน้ากากอนามัย หน้ากากผ้า ที่นอกจากจะสามารถป้องกันฝุ่น PM2.5 เข้าสู่ร่างกายได้แล้ว ยังสามารถป้องกันโควิด19 ที่มีการแพร่ระบาดมากขึ้นในช่วงฤดูหนาวที่อากาศเอื้อต่อการกระจายตัวของไวรัส” น.ส.ไตรศุลี กล่าว
วันอาทิตย์ที่ 18 ธันวาคม 2565
18/12/2565
ปลัดฯ ณัฐพล ร่วมหารือแลกเปลี่ยนแนวทางการขับเคลื่อนอุตสาหกรรม ระหว่างไทยกับออสเตรเลีย
ปลัดกระทรวงอุตสาหกรรม หารือร่วมกับ เอกอัครราชทูต ณ กรุงแคนเบอร์รา ประเทศออสเตรเลีย และรองอธิบดีกรมอเมริกาและแปซิฟิกใต้
เมื่อวันที่ 15 ธันวาคม 2565 ดร.ณัฐพล รังสิตพล ปลัดกระทรวงอุตสาหกรรม หารือแลกเปลี่ยนแนวทางการขับเคลื่อนความร่วมมือด้านอุตสาหกรรมระหว่างประเทศไทยกับเครือรัฐออสเตรเลีย ร่วมกับ นางสาวอาจารี ศรีรัตนบัลล์ เอกอัครราชทูต ณ กรุงแคนเบอร์รา ประเทศออสเตรเลีย และนางสาวนิภา นิรันดร์นุต รองอธิบดีกรมอเมริกาและแปซิฟิกใต้ สำหรับประเด็นหารือในครั้งนี้ ประกอบด้วย ความคืบหน้าการดำเนินงานศูนย์ทดสอบยานยนต์และยางล้อแห่งชาติ (ATTRIC) ภาพรวมการลงทุน ปี 2565 ทิศทางการลงทุนภาคอุตสาหกรรมในอนาคต ความร่วมมือด้านอ้อยและน้ำตาลทรายระหว่างไทยและออสเตรเลีย และข้อมูลด้านเศรษฐกิจการค้าระหว่างไทย - ออสเตรเลีย เป็นต้น โดยมี นางศิริเพ็ญ เกียรติเฟื่องฟู รองผู้อำนวยการสำนักงานเศรษฐกิจอุตสาหกรรม และคณะผู้บริหารกระทรวงอุตสาหกรรม เข้าร่วมการหารือ ณ ห้องประชุม อก.2 สำนักงานปลัดกระทรวงอุตสาหกรรม
วันอาทิตย์ที่ 18 ธันวาคม 2565
18/12/2565
​รัฐมนตรีฯ สุริยะ นำคณะผู้บริหารกระทรวงอุตสาหกรรม ลงนามถวายพระพรสมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา
​รัฐมนตรีฯ สุริยะ จึงรุ่งเรืองกิจ นำคณะผู้บริหารกระทรวงอุตสาหกรรม ลงนามถวายพระพรสมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา
เมื่อวันที่ 17 ธันวาคม 2565 เวลา 10.00 น. นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม พร้อมด้วย นายณัฐพล รังสิตพล ปลัดกระทรวงอุตสาหกรรม ลงนามถวายพระพรสมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา และถวายแจกันดอกไม้ ให้ทรงหายจากพระอาการประชวร และมีพระพลานามัยสมบูรณ์แข็งแรงในเร็ววัน ณ อาคารภูมิสิริมังคลานุสรณ์ โรงพยาบาลจุฬาลงกรณ์ สภากาชาดไทย
โดยมีผู้บริหารกระทรวงอุตสาหกรรมเข้าร่วมลงนามถวายพระพร อาทิ นายกฤชนนท์ อัยยปัญญา เลขานุการรัฐมนตรีว่าการกระทรวงอุตสาหกรรม นายวิษณุ ทับเที่ยง หัวหน้าผู้ตรวจราชการกระทรวงอุตสาหกรรม นายเดชา จาตุธนานันท์ นายวีระกิตติ์ รันทกิจธนวิชร์ ผู้ตรวจราชการกระทรวงอุตสาหกรรม นางวรวรรณ ชิตอรุณ ผู้อำนวยการสำนักงานเศรษฐกิจอุตสาหกรรม นายจุลพงษ์ ทวีศรี อธิบดีกรมโรงงานอุตสาหกรรม นายเอกภัทร วังสุวรรณ เลขาธิการคณะกรรมการอ้อยและน้ำตาลทราย นายบรรจง สุกรีฑา เลขาธิการสำนักงานมาตรฐานผลิตภัณฑ์อุตสาหกรรม นายใบน้อย สุวรรณชาตรี อธิบดีกรมส่งเสริมอุตสาหกรรม นายวีริศ อัมระปาล ผู้ว่าการการนิคมอุตสาหกรรมแห่งประเทศไทย นางสาวนารถนารี รัฐปัตย์ กรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย และคณะผู้บริหารระดับสูงกระทรวงอุตสาหกรรม ร่วมคณะด้วย
วันจันทร์ที่ 19 ธันวาคม 2565
พม. ออกรางวัลสลากบำรุงสภากาชาดไทย 2565 แจกรถยนต์ – ทองคำ รวมมูลค่ากว่า 1.2 ล้านบาท
พม. ออกรางวัลสลากบำรุงสภากาชาดไทย 2565 แจกรถยนต์ – ทองคำ รวมมูลค่ากว่า 1.2 ล้านบาท
วันที่ 18 ธันวาคม 2565 เวลา 16.15 น. นางสาวอังคณา ใจกิจสุวรรณ รองปลัดกระทรวงการพัฒนาสังคมและความมั่นคงของมนุษย์ ร่วมเป็นเกียรติในการหมุนวงล้อสลากบำรุงสภากาชาดไทย "บัตร พม. เชิญรับโชค" กระทรวงการพัฒนาสังคมและความมั่นคงของมนุษย์ ประจำปี 2565 ณ เวที 2 หน้าหอสมุดประชาชน สวนลุมพินี โดยมีผลการออกสลาก ดังนี้
1) รางวัลที่ 1 รถยนต์ Mazda2 1.3 C จำนวน 1 รางวัล ได้แก่ หมายเลข 47094
2) รางวัลที่ 2 ทองคำแท่ง หนัก 5 บาท จำนวน 1 รางวัล ได้แก่ หมายเลข 27202
3) รางวัลที่ 3 ทองคำแท่ง หนัก 3 บาท จำนวน 1 รางวัล ได้แก่ หมายเลข 55203
4) รางวัลที่ 4 ทองคำแท่ง หนัก 1 บาท จำนวน 2 รางวัล ได้แก่ หมายเลข 79123 และ หมายเลข 77036
5) รางวัลเลขท้าย 3 ตัว หมุน 1 ครั้ง สร้อยคอทองคำ น้ำหนัก 1 สลึง จำนวน 35 รางวัล ได้แก่ หมายเลข 641
สำหรับผู้ถูกรางวัลให้ติดต่อรับรางวัล ตั้งแต่วันที่ 19 ธันวาคม 2565 - วันที่ 18 มีนาคม 2566 ในเวลาราชการ หากพ้นกำหนดถือว่าบริจาคสิ่งของให้กับสภากาชาดไทย โดยผู้ถูกรางวัลรถยนต์ ต้องจ่ายเงินค่าจดทะเบียนการโอนเอง ซึ่งสามารถตรวจสอบผลการออกรางวัลได้ที่ 1) สำนักงานจัดหารายได้ สภากาชาดไทย 2) กระทรวงการพัฒนาสังคมและความมั่นคงของมนุษย์ http:/www.m-society. go. th และ 3) สำนักงานพัฒนาสังคมและความมั่นคงของมนุษย์จังหวัดทั่วประเทศ ทั้งนี้ ติดต่อรับรางวัลได้ที่ กลุ่มอำนวยการ กองกลาง สำนักงานปลัดกระทรวงการพัฒนาสังคมและความมั่นคงของมนุษย์ เลขที่ 1034 ถนนกรุงเกษม แขวงคลองมหานาค เขตป้อมปราบศัตรูพ่าย กรุงเทพฯ 10100 โทร. 0 2659 6441, 0 2659 6403 และ 0 2659 6528 (กรุณานำใบสลากที่ถูกรางวัลพร้อมบัตรประจำตัวประชาชนมาด้วย รางวัลจะจ่ายเฉพาะผู้ที่ถือสลากมารับเท่านั้น)
วันจันทร์ที่ 19 ธันวาคม 2565
ดีอีเอส พบข่าวปลอมนโยบายรัฐฯ สูงสุด รับกระแสการเมืองร้อนแรง ขณะที่ข่าวปลอมโควิด-19 ยังมีต่อเนื่อง หลังเป็นโรคติดต่อที่ต้องเฝ้าระวัง
ดีอีเอส พบข่าวปลอมนโยบายรัฐฯ สูงสุด รับกระแสการเมืองร้อนแรง ขณะที่ข่าวปลอมโควิด-19 ยังมีต่อเนื่อง หลังเป็นโรคติดต่อที่ต้องเฝ้าระวัง
กระทรวงดิจิทัลเพื่อเศรษฐกิจและสังคม (ดีอีเอส) สรุปสถานการณ์ข่าวปลอมสัปดาห์ล่าสุด พบข่าวปลอมมากที่สุด อยู่ในกลุ่มข่าวนโยบายรัฐบาล สอดรับกับกระแสข่าวการเมืองที่ร้อนแรงในปัจจุบัน ขณะที่ข่าวปลอมโควิด-19 ยังมีต่อเนื่องและข่าวปลอมเรื่อง ธนาคารกรุงไทยเปิดเว็บไซต์ทางการใหม่ ที่ได้รับความสนใจสูงสุด
นางสาวนพวรรณ หัวใจมั่น โฆษกกระทรวงดิจิทัลเพื่อเศรษฐกิจและสังคมฝ่ายการเมือง (ดีอีเอส) กล่าวว่า สรุปผลการมอนิเตอร์ และรับแจ้งข่าวปลอมประจำสัปดาห์ ระหว่างวันที่ 9-15 ธันวาคม 2565 โดยศูนย์ต่อต้านข่าวปลอม พบข้อความที่เข้ามาจำนวน 5,179,994 ข้อความ โดยมีข้อความที่ต้องดำเนินการตรวจสอบ (Verify) ทั้งสิ้น 212 ข้อความ แบ่งเป็นข้อความที่มาจาก Social listening จำนวน 201 ข้อความ และข้อความที่มาจาก Line Official จำนวน 11 ข้อความ รวมเรื่องที่ต้องดำเนินการตรวจสอบ 100 เรื่อง
ทั้งนี้ ดีอีเอสได้แบ่งข่าวปลอมที่ได้รับความสนใจ เป็น 4 กลุ่ม ประกอบด้วย
กลุ่มที่ 1 ข่าวปลอมเรื่องนโยบายรัฐบาล ข่าวสารทางราชการ ความสงบเรียบร้อยของสังคม ขัดศีลธรรมอันดี และความมั่นคงภายในประเทศจำนวน 47 เรื่อง
กลุ่มที่ 2 ข่าวปลอมเรื่องผลิตภัณฑ์สุขภาพ วัตถุอันตราย เครื่องสำอาง รวมถึงสินค้าและบริการที่ผิดกฎหมาย จำนวน 37 เรื่อง
กลุ่มที่ 3 ข่าวปลอมเศรษฐกิจ จำนวน 12 เรื่อง
กลุ่มที่ 4 ข่าวปลอมเรื่องภัยพิบัติ จำนวน 4 เรื่อง
สำหรับข่าวปลอมทั้ง 4 กลุ่มมีความเกี่ยวเนื่องกับเรื่องโควิค-19 จำนวน 5 เรื่อง
นางสาวนพวรรณ กล่าวต่อว่า เมื่อพิจารณาจากข่าวปลอมที่ได้รับความสนใจสูงสุด 10 อันดับระหว่างวันที่ 9-15 ธันวาคม ดังนี้
อันดับที่ 1 เรื่อง ธนาคารกรุงไทยเปิดเว็บไซต์ทางการใหม่
อันดับ 2 เรื่อง เป็นตะคริวบ่อยจะทำให้เป็นอัมพฤกษ์ อัมพาตได้
อันดับที่ 3 เรื่อง ออมสินให้ประชาชนกดรับสิทธิ์จากลิงก์ เพื่อขอสินเชื่อ GSB
อันดับที่ 4 เรื่อง กรุงไทยให้สิทธิ์ยื่นสินเชื่อฟรีผ่านลิงก์
อันดับที่ 5 เรื่อง โปรตีนจากอกไก่ปั่นไข่ขาวเป็นอาหารเลี้ยงเซลล์มะเร็ง
อันดับที่ 6 เรื่อง หน้ามืดหลังตื่นนอนบ่อย สัญญาณหัวใจอ่อนแอ
อันดับที่ 7 เรื่อง ไทยจะเกิดสึนามิครั้งใหญ่จากแผ่นดินไหวภูเขาไฟปะทุให้รีบหนีทันที
อันดับที่ 8 เรื่อง ประกันสังคมปล่อยกู้ดอกเบี้ยต่ำให้ทุกอาชีพ
อันดับที่ 9 เรื่อง เทน้ำอัดลมใส่เนื้อหมูสด ทำให้หนอนหรือพยาธิออกจากเนื้อหมู
อันดับที่ 10 เรื่อง มีการโพสต์ขายธนบัตรปลอมบนสื่อออนไลน์
“ปัจจุบันข่าวปลอมยังคงมีจำนวนมาก ดีอีเอส ให้ความสําคัญในการตรวจสอบข่าวปลอม และตระหนักถึงผลกระทบของข่าวปลอมที่มีผลกระทบกับชีวิตประจำวันของประชาชนอย่างมาก ขอให้ประชาชนอย่างหลงเชื่อข่าวปลอมที่มีการแพร่ระบาดในทุกช่องทางทั้งจากโซเชียลมีเดีย โทรศัพท์ หากท่านได้รับการแจ้งข้อมูลที่ผิดปรกติ ผ่านโซเชียลมีเดีย เอสเอ็มเอส หรือทางโทรศัพท์ เพื่อป้องกันความเสียหายที่จะเกิดขึ้น ท่านสามารถติดตามและแจ้งเบาะแสข่าวปลอม ได้ผ่านช่องทางต่างๆ ของศูนย์ต่อต้านข่าวปลอม ดังนี้ ไลน์ @antifakenewscenter เว็บไซต์ https://www.antifakenewscenter.com/
ทวิตเตอร์ https://twitter.com/AFNCThailand และช่องทางโทรศัพท์โทรสายด่วน GCC 1111 ต่อ 87 ” นางสาว นพวรรณ กล่าว
_______________________
วันจันทร์ที่ 19 ธันวาคม 2565
รมช.ประภัตร เปิด “ศูนย์รวมและกระจายการขนส่งสินค้าเกษตรทางราง ศรีสำราญ” จ.สุพรรณบุรี
รมช.ประภัตร เปิด “ศูนย์รวมและกระจายการขนส่งสินค้าเกษตรทางราง ศรีสำราญ” จ.สุพรรณบุรี เพื่อเพิ่มช่องทางขนส่งสินค้าผ่านระบบราง ช่วยลดต้นทุน ประหยัดเวลา และเพิ่มความปลอดภัยในการขนส่งสินค้าเกษตร
นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ เปิดเผยภายหลังเป็นประธานพิธีเปิด “ศูนย์รวมและกระจายการขนส่งสินค้าเกษตรทางราง ศรีสำราญ” พร้อมด้วยผู้แทนจากบริษัท ไทยเรล โลจิสติกส์ จำกัด และการรถไฟแห่งประเทศไทย ณ ที่หยุดรถศรีสำราญ อ.สองพี่น้อง จ.สุพรรณบุรี ว่า การเปิดศูนย์ฯ ดังกล่าวมีวัตถุประสงค์เพื่อเพิ่มช่องทางการขนส่งสินค้าผ่านระบบรางให้เกษตรกรและผู้ประกอบการด้านสินค้าเกษตร ช่วยลดต้นทุนการขนส่ง ประหยัดระยะเวลา และเพิ่มความปลอดภัยในการขนส่งสินค้า และเป็นส่วนหนึ่งของแผนยุทธศาสตร์ชาติในการพัฒนาและยกระดับการขนส่งทางราง
รมช.เกษตรฯ กล่าวเพิ่มเติมว่า กระทรวงเกษตรและสหกรณ์ ได้ช่วยเหลือเกษตรกรและผู้ประกอบการสินค้าเกษตรแปรรูปที่ประสบปัญหาในการจำหน่ายสินค้าเกษตรทั้งในประเทศและส่งออกไปต่างประเทศ ในช่วงสถานการณ์การแพร่ระบาดของโรคโควิด-19 รวมถึงสภาวะน้ำมันมีการปรับราคาสูงขึ้นจากสงครามรัสเซีย-ยูเครนที่ผ่านมา และ ได้เล็งเห็นว่าจังหวัดสุพรรณบุรี เป็นแหล่งผลิตสินค้าเกษตรที่ตลาดมีความต้องการสูง ได้แก่ ข้าว อ้อยโรงงาน กุ้งก้ามกราม โคเนื้อ และแพะ เป็นต้น ประกอบกับเป็นพื้นที่ที่มีศักยภาพ สามารถรองรับปริมาณสินค้าจำนวนมากได้ และมีความพร้อมในการเป็นจุดศูนย์กลางเชื่อมโยงการกระจายสินค้าไปทั่วทุกภาคของประเทศ และส่งออกไปยังประเทศเพื่อนบ้านใกล้เคียง ผ่านระบบการขนส่งทางรางซึ่งสามารถช่วยลดต้นทุน ย่นระยะเวลาการขนส่ง และมีความปลอดภัยต่อสินค้าให้แก่เกษตรกรและผู้ประกอบการสินค้าเกษตรกร โดยร่วมมือกับหน่วยงานราชการในพื้นที่และผู้ประกอบการที่ให้บริการขนส่งสินค้า เข้ามาพัฒนาพื้นที่บริเวณที่หยุดรถศรีสำราญ อ.สองพี่น้อง จ.สุพรรณบุรี โดย “ศูนย์รวมและกระจายการขนส่งสินค้าเกษตรทางราง ศรีสำราญ” จะเป็นศูนย์กลางในการรวบรวม กักกัน ตรวจเชื้อ คัดแยก และบรรจุกล่องสินค้าเกษตรจากทุกภูมิภาคของประเทศไทยให้เป็นไปตามมาตรฐานที่กำหนด ก่อนที่จะทำการขนส่งด้วยระบบรางรวมถึงการขนส่งต่อเนื่องด้วยรูปแบบอื่น ๆ ไปยังปลายทางทั้งในและต่างประเทศต่อไป